和鄭侍郎贈晁倅
作者：王洋
朝代：宋

paragraphs: 昭德文公百孫子，存者風流今尚幾。
封胡羯末定可人，往往髙吟笑侯喜。
自期不解世俗書，肯學持竿釣溫水。
江國蕭條一郡丞，萬事得君無不理。
窗間五老亦多情，點綴青天一張紙。
庾樓明月清宵起，夜夜柴桑空故里。
黄壚日日曲江頭，曲聲日日關山裏。
使君勿厭簿書煩，解有哀猿醒俗耳。
詩中能事了幾人，智有三公力任鄙。
鄭翁老自愛詩情，餘事紛紛不挂齒。
一篇長韻十四詞，付與鵾弦作桃李。
我於此事亦何有，盛事與翁傳不朽。
搖瞻小隊到柴桑，采采黄花薦清酒。